b'\n_START_ARTICLE_\nXbox One\n_START_SECTION_\nTechnin\xc4\x97 \xc4\xafranga\n_START_PARAGRAPH_\n\xe2\x80\x9eMicrosoft\xe2\x80\x9c nusprend\xc4\x97 pereiti nuo PowerPC architekt\xc5\xabros, naudotos Xbox 360, prie x86-64; konsol\xc4\x97je yra \xc4\xafmontuotas 8 branduoli\xc5\xb3 AMD procesorius. Konsol\xc4\x97 taip pat turi 8 GB DDR3 atminties (tiesa tik 5 GB skirta \xc5\xbeaidimams), Blu-ray Disc, DVD \xc4\xafrengin\xc4\xaf, 500 GB laisvos vietos stand\xc5\xbeiajame diske (yra galimyb\xc4\x97 prijungti i\xc5\xa1orin\xc4\xaf stand\xc5\xb3j\xc4\xaf disk\xc4\x85).\n_START_SECTION_\nProgramin\xc4\x97 \xc4\xafranga ir paslaugos\n_START_PARAGRAPH_\nPabr\xc4\x97\xc5\xbeiama, kad su Xbox One \xe2\x80\x9eMicrosoft\xe2\x80\x9c koncentruosis ties \xc4\xafvairaus tipo pramogomis. Xbox One yra labiau susietas su Kinect i\xc5\xa1oriniu \xc4\xafrenginiu, suteikia galimyb\xc4\x99 \xc5\xbei\xc5\xabr\xc4\x97ti televizijos programas gyvai (grotuvo naudotojo s\xc4\x85saja galima naviguoti balso komandomis), jis turi \xc4\xafdiegt\xc4\x85 Skype klient\xc4\x85 ir patobulint\xc4\x85 antrinio ekrano (kaip, pvz., i\xc5\xa1manusis telefonas ar plan\xc5\xa1et\xc4\x97) palaikym\xc4\x85. Konsol\xc4\x97 taip pat si\xc5\xablo naujas funkcijas \xc5\xbeaidimo metu, kaip kad i\xc5\xa1pl\xc4\x97sta Xbox Live paslauga, patobulintas Kinect funkcionalumas, debes\xc5\xb3 kompiuterija, galimyb\xc4\x97s padalinti vaizd\xc4\x85 ir automati\xc5\xa1kai \xc4\xafra\xc5\xa1yti ir dalintis \xc5\xbeaidimo vaizdo med\xc5\xbeiaga bei \xc4\xafdiegtas \xc5\xbeaidimo transliavimo gyvai internetu palaikymas.\n_START_SECTION_\nXbox One S\n_START_PARAGRAPH_\n\xe2\x80\x9eXbox One S\xe2\x80\x9c yra atnaujinta \xe2\x80\x9eXbox One\xe2\x80\x9c versija, i\xc5\xa1leista rinkoje 2016 m. rugpj\xc5\xab\xc4\x8dio 2 d. \xc5\xa0i konsol\xc4\x97 yra ma\xc5\xbeesn\xc4\x97 (apie 40%) nei originalus \xe2\x80\x9eXbox One\xe2\x80\x9c ir komplektuota su 500 GB, 1 TB ir 2 TB talpos disk\xc5\xb3 pasirinkimu. \xe2\x80\x9eXbox One S\xe2\x80\x9c yra baltos spalvos ir gali perteikti vaizd\xc4\x85 4K formatu su integruotu 4K Blu-ray grotuvu, palaiko senesni\xc5\xb3 \xc5\xbeaidim\xc5\xb3 grafin\xc4\x97s rai\xc5\xa1kos pak\xc4\x97lim\xc4\x85 iki 4K ir suderinamas su HDR vaizdo technologija. Skirtingai nuo originalios konsol\xc4\x97s, \xe2\x80\x9eXbox One S\xe2\x80\x9c neturi s\xc4\x85sajos su \xe2\x80\x9eKinect\xe2\x80\x9c judesiui jautriu valdikliu, tod\xc4\x97l norintiems naudoti \xe2\x80\x9eKinect\xe2\x80\x9c vartotojams reikia \xc4\xafsigyti papildom\xc4\x85 pried\xc4\x97l\xc4\xaf. \xe2\x80\x9eXbox One S\xe2\x80\x9c neturi atskiro maitinimo \xc5\xa1altinio blokelio \xe2\x88\x92 jis yra \xc4\xafmontuotas konsol\xc4\x97s korpuse. Su \xe2\x80\x9eXbox One S\xe2\x80\x9c sukomplektuotas labai pana\xc5\xa1us, bet atnaujintas valdymo pultelis. Pa\xc4\x8dios konsol\xc4\x97s procesorius (CPU) yra efektyvesnis ir vaizdo grafikos procesorius (GPU) \xc5\xa1iek tiek galingesnis nei originalaus \xe2\x80\x9eXbox One\xe2\x80\x9c ir galia prilygsta "AMD Radeon RX 550" ir "Nvidia Geforce GT 1030" vaizdo plok\xc5\xa1t\xc4\x97ms. Tai \xe2\x80\x9eXbox One S\xe2\x80\x9c leido pasiekti apie 7-11% auk\xc5\xa1tesnius FPS rodiklius u\xc5\xbe original\xc5\xb3 \xe2\x80\x9eXbox One\xe2\x80\x9c.\n_START_SECTION_\nXbox One X\n_START_PARAGRAPH_\n\xe2\x80\x9eXbox One X\xe2\x80\x9c i\xc5\xa1leista rinkoje 2017 m. lapkri\xc4\x8dio m\xc4\x97n. \xc5\xa0i konsol\xc4\x97 dizainu ir matmenimis yra labai pana\xc5\xa1i \xc4\xaf \xe2\x80\x9eXbox One S\xe2\x80\x9c, tik juodos spalvos ir komplektuota su 1 TB talpos disku. \xe2\x80\x9eXbox One X\xe2\x80\x9c procesorius yra veikiantis auk\xc5\xa1tesniu da\xc5\xbeniu (2,3 GHz vietoj 1,75 GHz \xe2\x80\x9eS\xe2\x80\x9c modelyje), turi 12 GB spartesn\xc4\x97s GDDR5 atminties (vietoj 8 GB DDR3 \xe2\x80\x9eS\xe2\x80\x9c modelyje) ir \xc5\xbeymiai galingesn\xc4\xaf grafikos procesori\xc5\xb3, kuris gali atlikti 6 TFLOPS operacij\xc5\xb3 (vietoj tik 1,2 TFLOPS \xe2\x80\x9eS\xe2\x80\x9c modelyje) ir yra galia ekvivalentus "AMD Radeon RX 580" ir "Nvidia Geforce GTX 1060 6GB" vaizdo plok\xc5\xa1t\xc4\x97ms. Pasak \xe2\x80\x9eMicrosoft\xe2\x80\x9c, \xe2\x80\x9eXbox One X\xe2\x80\x9c parametrai \xc4\xafgalina \xc5\xbeaisti \xc5\xbeaidimus 4K rai\xc5\xa1ka. \xe2\x80\x9eXbox One X\xe2\x80\x9c reguliari kaina JAV buvo 499,99 JAV doleri\xc5\xb3, kas dvigubai daugiau nei \xe2\x80\x9eS\xe2\x80\x9c 500 GB modelio ($249,99)._NEWLINE_"Xbox One X" \xc5\xa1iuo metu(2019) yra pati galingiausia \xc5\xbeaidim\xc5\xb3 konsol\xc4\x97 pasaulyje. Ji yra apie pusantro karto galingesn\xc4\x97 u\xc5\xbe antroje vietoje esan\xc4\x8di\xc4\x85 "PlayStation 4 Pro" konsol\xc4\x99.'